Satu kenderaan dua orang
ZARINA ABDULLAH  KUCHING: Sarawak membenarkan dua ahli keluarga dari rumah yang sama bergerak dalam
satu kenderaan sepanjang tempoh Perintah Kawalan
Pergerakan (PKP), berkuat kuasa serta merta semalam. Timbalan Ketua Menteri, Datuk Amar Douglas Uggah Embas
berkata, Sarawak telah memutuskan untuk mengikut keputusan peringkat nasional
dengan membenarkan ketua keluarga membawa seorang lagi ahli keluarga dalam
sebuah kenderaan untuk melakukan perjalanan. “Mulai semalam, Sarawak akan mematuhi peraturan
nasional dan sekarang kita akan membenarkan dua ahli keluarga terdekat untuk
melakukan perjalanan dalam sebuah kereta. “Ia hanya untuk tujuan membeli makanan, ubat-ubatan,
keperluan harian, makanan tambahan atau barang lain dari mana-mana penyedia
perkhidmatan penting atau untuk mendapatkan perkhidmatan kesihatan dan
perubatan.  “Namun kita tegaskan tidak boleh lebih daripada dua
orang di dalam sebuah kereta,” katanya yang juga Pengerusi Jawatankuasa
Pengurusan Bencana Negeri Sarawak (JPBNS) menerusi kenyataan, di sini, semalam.
 Pada Rabu, Menteri Kanan (Kluster Keselamatan) Datuk Seri
Ismail Sabri Yaakob pada sidang media di Putrajaya berkata, Kerajaan Persekutuan
memutuskan untuk memberi sedikit kelonggaran bagi Prosedur Operasi Standard
(SOP) dalam PKP fasa keempat dengan membenarkan dua orang bergerak dalam satu
kenderaan bermula, Rabu. Menurut Sabri, mereka ini mesti terdiri daripada ahli
keluarga dari rumah yang sama dan pergerakan itu bagi membeli makanan dan
barang keperluan harian sahaja. Sementara itu, Uggah pada satu sidang media di Kota
Samarahan petang Rabu ketika ditanya pemberita mengenai sama ada Sarawak akan
mengikut kelonggaran berkenaan, menyatakan beliau masih belum menerima sebarang
maklumt rasmi daripada Kuala Lumpur berhubung perkara ini “Kita perlu berhati-hati dalam membuat sebarang
keputusan penting pada masa yang sangat kritikal ini kerana ini boleh memberi
kesan yang besar kepada negeri. “Ini kerana pada penghujungnya kita masih sedang
berusaha memerangi pandemik Covid-19,” ujarnya. Tegasnya, semua itu amat penting memandangkan banyak
berita palsu yang terus ditularkan dan dikongsi di media sosial. Terdahulu dalam PKP fasa ketiga, Sarawak membenarkan dua
orang dalam sebuah kenderaan atau motosikal di kawasan luar bandar hanya untuk
tujuan ke kebun atau ladang bagi menuai padi, kelapa sawit dan menoreh getah. 
See author's posts
